b'\n_START_ARTICLE_\nMihail I Cerularie\n_START_SECTION_\nBiografie\n_START_PARAGRAPH_\nMihail Cerularie s-a n\xc4\x83scut \xc3\xaen jurul anului 1000. Educa\xc8\x9bia pe care a primit-o era orientat\xc4\x83 spre o viitoare carier\xc4\x83 \xc3\xaen politic\xc4\x83 sau administra\xc8\x9bie imperial\xc4\x83, dar \xc3\xaen 1040 el s-a c\xc4\x83lug\xc4\x83rit. Foarte cur\xc3\xa2nd, dup\xc4\x83 numai trei ani, \xc3\xaen 1043, a fost confirmat ca Patriarh al Bisericii Ortodoxe a Constantinopolului de c\xc4\x83tre \xc3\xaemp\xc4\x83ratul Constantin al IX-lea \xe2\x80\x9eMonomahul\xe2\x80\x9d._NEWLINE_Perioada \xc3\xaen care Mihail I Cerularie a fost patriarh se caracterizeaz\xc4\x83 printr-o acutizare a tensiunilor deja existente \xc3\xaentre Bisericile r\xc4\x83s\xc4\x83ritene \xc8\x99i cea apusean\xc4\x83. Punctul culminant al acestor tensiuni a fost atins \xc3\xaen 1054 odat\xc4\x83 cu ruptura definitiv\xc4\x83 dintre cele dou\xc4\x83 Biserici, ruptur\xc4\x83 r\xc4\x83mas\xc4\x83 cunoscut\xc4\x83 \xc3\xaen istorie ca Marea Schism\xc4\x83._NEWLINE_Prin afirmarea r\xc4\x83spicat\xc4\x83 a ambi\xc8\x9biilor sale politice, patriarhul Mihail s-a confruntat cu \xc3\xaemp\xc4\x83ra\xc8\x9bii Bizan\xc8\x9bului Mihail al VI-lea Bringas \xc8\x99i Isaac I Comnen, mai ales pe tema superiorit\xc4\x83\xc8\x9bii patriarhului fa\xc8\x9b\xc4\x83 de \xc3\xaemp\xc4\x83rat \xc8\x99i a Bisericii fa\xc8\x9b\xc4\x83 de stat. P\xc3\xa2n\xc4\x83 la urm\xc4\x83, aceste confrunt\xc4\x83ri au dus la detronarea lui din demnitatea de patriarh de c\xc4\x83tre \xc3\xaemp\xc4\x83ratul Isaac I Comnenul, \xc3\xaen anul 1058. Mihai I Cerularie a murit pe data de 21 ianuarie 1059, la Madytus, \xc3\xaen apropiere de Constantinopol, unde fusese exilat.\n_START_SECTION_\nMihail Cerularie \xc8\x99i Marea Schism\xc4\x83\n_START_PARAGRAPH_\n\xc3\x8en anii \xc3\xaen care Mihail I Cerularie a devenit patriarh, ap\xc4\x83ruser\xc4\x83 mari disensiuni \xc3\xaentre Biserica Ortodox\xc4\x83 a Constantinopolului \xc8\x99i Biserica Romano-Catolic\xc4\x83. Pe l\xc3\xa2ng\xc4\x83 unele interpret\xc4\x83ri dogmatice diferite, ap\xc4\x83ruser\xc4\x83 dispute referitoare la jurisdic\xc8\x9bia \xc3\xaen Balcani, sudul Italiei \xc8\x99i Sicilia. \xc3\x8en plus, cererea papilor de la Roma de a avea o autoritate mai mare asupra celorlal\xc8\x9bi patriarhi nu era acceptat\xc4\x83 de c\xc4\x83tre ace\xc8\x99tia, care \xc3\xael considerau pe episcopul de la Roma doar ca pe un primus inter pares (\xe2\x80\x9eprimul \xc3\xaentre egali\xe2\x80\x9d). De asemenea, Mihail I Cerularie a intrat \xc3\xaen disput\xc4\x83 cu papa Leon al IX-lea pe tema practicilor diferite dintre cele dou\xc4\x83 Biserici (cea Roman\xc4\x83 \xc8\x99i cea Constantinopolitan\xc4\x83), \xc3\xaen special utilizarea azimei (p\xc3\xa2ine nedospit\xc4\x83) la Euharistie._NEWLINE_Conflictul dintre cele dou\xc4\x83 Biserici s-a ad\xc3\xa2ncit \xc8\x99i mai mult atunci c\xc3\xa2nd Biserica de la Roma a reu\xc8\x99it s\xc4\x83 impun\xc4\x83 folosirea limbii latine la slujbele religioase printre cre\xc8\x99tinii normanzi din Sicilia. Mihail Cerularie a reac\xc8\x9bionat la r\xc3\xa2ndul s\xc4\x83u, oblig\xc3\xa2nd bisericile latinilor din Constantinopol s\xc4\x83 treac\xc4\x83 la practicile religioase care erau uzitate \xc3\xaen Biserica R\xc4\x83s\xc4\x83ritean\xc4\x83. \xc3\x8en coresponden\xc8\x9ba care a urmat pe aceast\xc4\x83 tem\xc4\x83 \xc3\xaentre capii celor dou\xc4\x83 Biserici, papa Leon al IX-lea a evitat s\xc4\x83-l numeasc\xc4\x83 pe Mihail Cerularie "Patriarh Ecumenic", iar Mihail i s-a adresat papei Leon cu titulatura de "Frate" \xc3\xaen loc de "Tat\xc4\x83". De\xc8\x99i mai t\xc3\xa2rziu Mihail a \xc3\xaencercat s\xc4\x83 medieze aceste probleme, Leon nu a vrut s\xc4\x83 fac\xc4\x83 nici o concesie._NEWLINE_\xc3\x8en prim\xc4\x83vara anului 1054, Leon al IX-lea a trimis o delega\xc8\x9bie papal\xc4\x83 \xc3\xaen frunte cu cardinalul Humbert de Silva Candida la Constantinopol pentru a se confrunta \xc3\xaen mod oficial cu patriarhul Mihail. Sosind la Constantinopol \xc3\xaen aprilie 1054, delega\xc8\x9bii papei s-au sim\xc8\x9bit jigni\xc8\x9bi de primirea care li s-a f\xc4\x83cut \xc8\x99i au p\xc4\x83r\xc4\x83sit brusc palatul patriarhal, l\xc4\x83s\xc3\xa2nd doar o scrisoare a papei c\xc4\x83tre Mihail, scrisoare al c\xc4\x83rei con\xc8\x9binut l-a umplut de m\xc3\xa2nie pe acesta. Apoi, Mihail a g\xc4\x83sit sigiliile scrisorii ca fiind falsificate \xc8\x99i acest fapt l-a motivat s\xc4\x83 nu mai ia \xc3\xaen considerare nici scrisoarea, nici delega\xc8\x9bia papal\xc4\x83._NEWLINE_Refuzul patriarhului Mihail de a mai discuta cu delega\xc8\x9bia papal\xc4\x83 a dus la m\xc4\x83suri extreme. La 16 iulie 1054, cardinalul Humbert a depus o scrisoare de excomunicare pe altarul bisericii Sf\xc3\xa2nta Sofia din Constantinopol, scrisoare care el o preg\xc4\x83tise deja, iar dou\xc4\x83 zile mai t\xc3\xa2rziu delega\xc8\x9bia papal\xc4\x83 a plecat \xc3\xaen grab\xc4\x83 la Roma. Dar cum Papa Leon al IX-lea murise deja pe 16 aprilie, scrisoarea de excomunicare nu era o bul\xc4\x83 papal\xc4\x83 propriu-zis\xc4\x83, deoarece nu era semnat\xc4\x83 de c\xc4\x83tre un pap\xc4\x83. Ca m\xc4\x83sur\xc4\x83 de represalii, patriarhul Mihail Cerularie i-a excomunicat pe cardinalul Humbert \xc8\x99i pe pap\xc4\x83 \xc8\x99i a ordonat eliminarea numelui papei din diptice, marc\xc3\xa2nd astfel \xc3\xaenceputul Marii Schisme.'